A echta Guru vonn Untagrund vo de 70ga un 80ga Jouana is da Egon Bondy gweng. Min Lem untahal vonn Radar vo da Gschicht houd ar se scho i d 50gana an Wind um d Ouan gschlong u Daforinga gsammlt. Selmol houd ar se konzentriat af a Dichterei un i freian Bezuḡ af n Surrealismus (bsundas da paranoijischn dalíschn Linja) houd ar se a Konzeptna astiflt, wej bspw. an aso ghoissanan totaln Realismus (aso houd ar aa sa Weaksammlung vo 1950 gnennt). Gnennt hod ma s a metaforiklousa, a vulgera, banala Dichterei, wou dej selzeitatn plakativn Banalitetn oafa nouheplappat u nou an Musta vo Kindasprich wos zammreimt. (An Bondy sa Spezi da Ivo Vodseďálek hod durtnmol aa a recht a nouchs Konzept ghobt: dej Blamasch- oda Scheniradichtung, zamma hom s dan 'Samisdat-Valoḡ' Půlnoc grindt). I d 60ga Jouana hom se i sana Poesi d autobiografischn Ziḡ vafestigt, wej inn Kádrový dotazník (Kádakestjonear, dt. Kaderfragebogen), i de 70ga Jouana han a pornografischa Elementt mid dazou kumma, namatle inn Deník oda Příběh dívky, která hledá Egona Bondyho (es Schurnal von an Moidl, wou nou an Egon Bondy soucht). Z dera Zeid houd ar aa d alternatifa, ǒft reschim-gengarischa "mánička'rischa" (zodat-langhourata) Jugnd um d Gruppn Plastic People of the Universe bschrija (dej wou õgfangt houd, sane Textt zen vatejna), oda vazauwat un 'in Bann' zǒng, dennat hod se dera Jugnd a recht a iwaraschnats Biltl u Programm bǒtn: a maoistischa Version vonn Marxismus. Owa d grejssa Rolln i san Eifluß hod scheints da Roman Invalidní sourozenci (Inwalida Gschwistala) gspillt, da wou schou an Karakta von an Untagrund-Manifest houd (schildan toud ar i dystopischa Furm dej degenariat-vafollna konsum u militaristisch-orjentiata Welt, ba dera wousd a autentischas Lem blouß mer ganz af n Rãnd davõ zen seng krejgst oda assagruntln kõnst). I Prosa findt se da Bondy recht deitle vatretn, bspw. i de Textt Afghánistán, Nepovídka (Ungschichtal), Šaman (da Schaman) oda dej nou-nuvembanatn Cybercomics; fia si selwan houd ar owa baweitn ammejrann sa filosofischs Weak Útěcha z ontologie (Troust as da Ontologi) gschetzt, wou ar s 'unsubstanzjella ontologischa Model' definiarad, en wou ar an rewoluzjonernan Sĩ beigmessn houd. Dan Text (u zwej ondane i dera Oat) houd ar goa um 1968ge umma offizjell assabracht unta san ainglingan und reelln Nama Zbyněk Fišer (es Pseidonym Bondy houd ar si awann zouglelgt as Protest genga de antisemitischn Prozess i d 50ga Jouana). Nou 1989ge houd ar se da radikaln Linkn õgschlossn. Danou is ar af d Slowakei, wou ar aa d Welt valouan houd.